b'\n_START_ARTICLE_\nAlumniportal Deutschland\n_START_SECTION_\nNaloge / Cilji\n_START_PARAGRAPH_\nPreko vozli\xc5\xa1\xc4\x8da Alumniportal Deutschland lahko nekdanji alumni, ki so \xc5\xa1tudirali ali se izpopolnjevali v Nem\xc4\x8diji, vzdr\xc5\xbeujejo in razvijajo stike z nem\xc5\xa1kimi institucijami in podjetji. Portal ponuja borzo rednih in prilo\xc5\xbenostnih zaposlitev, informacije v zvezi s \xc5\xa1tudijsko in izobra\xc5\xbeevalno ponudbo, koledar prireditev nem\xc5\xa1kih organizacij v tujini, rubriko\xc2\xa0\xc2\xbbNem\xc5\xa1ki jezik\xc2\xab\xc2\xa0kakor tudi socialno mre\xc5\xbeo. Alumniportal Deutschland je odprt za vse posameznike, ki so se izobra\xc5\xbeevali v Nem\xc4\x8diji, ne glede na to, ali je bilo njihovo bivanje v Nem\xc4\x8diji finan\xc4\x8dno podprto s strani nem\xc5\xa1ke organizacije ali so si ga pla\xc4\x8dali sami._NEWLINE_S skupno spletno mre\xc5\xbeo lahko vklju\xc4\x8dene organizacije svoje delo na podro\xc4\x8dju alumnov bolje usklajujejo. Portal \xc5\xbeeli izpostaviti potencial nem\xc5\xa1kih alumnov za gospodarsko sodelovanje. Tako alumni kot podjetja lahko na portalu najdejo sodelavce, strokovnjake in kooperacijske partnerje.\n_START_SECTION_\nNastanek / Zgodovina\n_START_PARAGRAPH_\nDelo z alumni, torej delo z absolventi, ki so se izobra\xc5\xbeevali in izpopolnjevali v Nem\xc4\x8diji, se praviloma omejuje na posamezno institucijo. Okrog 80 odstotkov tujih absolventov, to pomeni ok. 14.000 ljudi na leto, pa si svoj \xc5\xa1tudij in delovno bivanje v Nem\xc4\x8diji financira samo (to so t. i. free movers). Vzpostavljanje stikov s tovrstnimi alumni je bilo do sedaj precej zapleteno raziskovalno delo._NEWLINE_Prav na podlagi teh dejstev je nastal Alumniportal Deutschland. Gre za edini portal v tak\xc5\xa1ni obliki, ki zdru\xc5\xbeuje nem\xc5\xa1ko delo z alumni in povezuje vsestranske sposobnosti in potenciale nem\xc5\xa1kih alumnov. Ta povezovalna funkcija je koristna tako za alumne same, za posamezne organizacije in za vsa druga nem\xc5\xa1ka podjetja, ki potrebujejo in i\xc5\xa1\xc4\x8dejo sodelavce in sogovornike po vsem svetu._NEWLINE_Do sedaj je na strani registriranih ve\xc4\x8d kot 28.000 uporabnikov iz 184 dr\xc5\xbeav (stanje: marec 2011).\n_START_SECTION_\nZgradba\n_START_PARAGRAPH_\nV sredi\xc5\xa1\xc4\x8du portala je socialna mre\xc5\xbea. Pred uporabo se je potrebno brezpla\xc4\x8dno registrirati. V tej socialni mre\xc5\xbei se lahko alumni pove\xc5\xbeejo in vzdr\xc5\xbeujejo stike med sabo, z organizacijami in s podjetji. Uporabniki lahko v okviru portala pi\xc5\xa1ejo tudi bloge._NEWLINE_Prosto dostopno podro\xc4\x8dje storitev (Servicebereich) uporabnike seznanja z razli\xc4\x8dnimi vsebinskimi ponudbami in posreduje tematske impulze za komunikacijo v socialni mre\xc5\xbei. Na podro\xc4\x8dje storitev portala sodi mednarodna borza dela, koledar prireditev, razli\xc4\x8dne ponudbe na podro\xc4\x8dju u\xc4\x8denja in pou\xc4\x8devanja nem\xc5\xa1kega jezika, baza \xc5\xa1tipendij in izobra\xc5\xbeevanj na razli\xc4\x8dnih strokovnih podro\xc4\x8djih in vsakokratna\xc2\xa0\xc2\xbbTema meseca\xc2\xab. Podjetja in institucije lahko svoja prosta delavna mesta ali prilo\xc5\xbenostne zaposlitve samostojno objavljajo na borzi dela in na podlagi baze profesionalnih profilov i\xc5\xa1\xc4\x8dejo sodelavce, objavljajo svoje prireditve ali i\xc5\xa1\xc4\x8dejo kooperacijske partnerje in strokovnjake._NEWLINE_Alumniportal Deutschland obstaja tako v nem\xc5\xa1ki kot v angle\xc5\xa1ki verziji. Jezik komunikacije v okviru socialne mre\xc5\xbee je poljuben.'